سمعت بحال شي صداع لداخل في الباركينكً، وعيطت على “الكارسون المحفوظ”، وسولتو: – آجي آ المحفوظ، آشنو هاذ الصداع في الباركينكً عند “ولد خويا”، ياك ماكاين باس؟ – والو آ الأستاذ، راه غير ذاك خيينا اللي جا من “عبدة” في السبعينات في الكار وراكب فوووكً “البورت باكًاج” ومن آسفي وهو الدجاج والقوري كاينقب ليه في قززيبتو، مضارب معا ولد خويا على السياسة..مالك ما عارفهومش..راه غير كايحشمو منك ومال كون يجبدو الجناوي على بعضياتهوم... – “العبدي”؟ الدجاج؟ القوري؟ كا ينقب ليه في قززيبتو؟ بغيتي تكًول الأستاذ “التاجاني”؟ آه، فهمت، فهمت...بلاتي نمشي نشوف... قرربت لعندهوم، ماكانسمع غير “الداخلية وابن كيران كايشييرو” بين “ولد خويا” والأستاذ “التاجاني”.. – مالكوم يا العياذ بالله؟ الناس كاتتغذى ونتوما مصددعينهوم بالغوث...ياك ماكاين باس؟ – واش، داخلت عليك بالله، هاذا دابا قاري في كلية الحقوق؟ بارك عليا، حكًا سي ابن كيران واخا يدير حتى يعيا ما غادي يبان والو، لأنو ماعندوش الداخلية، وماعندوش الخارجية، وشي تواشي ديال الناس الأميين، و.. – علاه ماشي صحيح آ السي الأستاذ؟ عممرك شفتي شي حكومة بلا داخلية، بلا خارجية في شي بلاد؟ خوكوم باش يبقى في التيقار، هربت من السياسة ، وعللقت للقانون باش ما نتوررطش... – ولكن آ الأستاذ “التاجاني”، انتا راك عارف الدستور عطى للملك صراحة حق الاضطلاع بالأمن الداخلي والخارجي ديال البلاد وجميع ما يتعللق بالإسلام والدين، وعادي جدا أن وزير الداخلية ماغاديش يكون من “السياسيين” ولكن من الناس “الكًارحين” للي ماكايعرفو غير الله، والوطن والملك...وبالخصوص الملك...فهمتيني ولا لا؟ – آسيدي سير تخرا انتا، و”التاجاني” وذاك الدستور للي فضحتونا بيه...واش كاين شي مخلوق بعقلو غادي يتيق في بنادم من الأحزاب الحزاقة ديالنا ويعطيها وزارة الداخلية؟ واش نتوما مراض لا؟ “صافابا لا طيط، نو”؟؟؟ وعطي وزارة الداخلية لشي بولحيا، وكًول لباك “أكًنوش” باقي يتسططر هنا...كون شحال هاذي خوا لبلاد وقوود لفرنسا ولا لشي جايحة للي تضربو، علاه أنا ما عارفوش؟...أي سياسي عطيتيه وزارة الداخلية غادي يمشي يكحش ليك كًااااع المعارضين ديالو وللي ما ممتافقينش معا أفكارو، ويدير ليهوم “مونتيفات” ويدخخل “زبببور مهوم” للبنيقة...انتوما مالكوم حمير آصاحبي؟ مازال مافهمتوش؟ شوفو آش طاري دابا في تركيا عند ذاك بوزبال ديال “اردويخخان” ولا ماعرفت ل “دين مو” آسمييتو...شوف آش داير للمعارضين ديالو... شفت “ولد خويا” ماركا عليا “البيت” في التسعين، وأنا ندريبليه: – وفي ناظارك آ “ولد خويا”، واش إيلى ماعندوش وزارة الداخلية، واش يمكن زعما يكًول لينا غدا ولا بعدو، “إيوا هاذاك الشي علاش مادرت حتى وزة في خمس سنين”؟ – لا البعابع...مال وزارة الداخلية، هي للي كاتدير للناس المشاريع ديال التنمية ولا؟ أسمع آسيدي، وزارة الداخلية هي “وزارة الزللاط والمشحاط” وصافي...آشنو بغا يدير بيها؟ يمشي يدديها في وزارات الاقتصاد والمالية والصحة والثقافة وذاك الشي لاخر، عطا الله ما يدير..هيه، كًال ليك حكًا ماعنديش “وزارة الداخلية”، الله ينعل للي مايحشم...لاباقين تكًولو ليا بحال هاذ التعبريج سيرو بععدو مني وخلليوني مقابل “طوموبيلاتي”...على كمامر دالويل... قللبت على الأستاذ “التاجاني” لقيتو تسلل...بقيت غير أنا وولد خويا كًالسين...لقيتها من الجنة والناس وأنا نزيد ندريبليه.. – تا هو فين مشا “العبدي”؟ – واش دابا، بيني وبينك غادي نخللي “دين مو” بارك معا العلما...خوك راه “عاليييم”، ونتا غير المتعللم ديالي، ياك؟..هو راه هز الضربا وزاد...واقيلا مشا لعند الكارسون “المحفوظ” يبرردها... خفت حتى أنا نولي هاز الضربة، وأنا نسللها مسمارية، وتكركبت معا الطريق...هو “ولد الحرام” تفركًع بالضحك حتى بانو ليا سنيساتو، وكًال ليا “بسسلامة” بطريقتو: – خلعت مموك ووكلتك السمن ياك؟ ! هههههههههههههههههههه وسير دابا تخربق في الأنترنيت... 
“ولد خويا” ووزارة الداخلية وسي ابن كيران: عطي الداخلية لشي بولحيا وكًول لباك “أكًنوش” باقي يتسططر هنا…كون شحال هاذي خوا لبلاد وقوود لفرنسا